b'\n_START_ARTICLE_\nIsfjell\n_START_PARAGRAPH_\nEt isfjell eller isberg er en st\xc3\xb8rre samling ferskvann i form av is og sn\xc3\xb8 som har l\xc3\xb8snet fra st\xc3\xb8rre islagte omr\xc3\xa5der, som oftest fra en isbre.\n_START_SECTION_\nInnledning\n_START_PARAGRAPH_\nDen f\xc3\xb8rste til \xc3\xa5 forklare dannelsen til isfjell var russeren Mikhail Lomonosov p\xc3\xa5 1700-tallet. Den mest kjente norske isfjellforskeren var Torgny Vinje._NEWLINE_Isfjell er langt st\xc3\xb8rre under havoverflaten enn det som er synlig over vann. Dette fordi tettheten i ren is er ca. 920 kg/m\xc2\xb3 og tettheten til sj\xc3\xb8vann er ca. 1025 kg/m\xc2\xb3. Derfor vil normalt omtrent 90\xc2\xa0% av et isfjells volum ligge under havoverflaten.\n_START_SECTION_\nFenomener knyttet til isfjell\n_START_PARAGRAPH_\nIsfjell vil n\xc3\xa5r de treffer havbunnen og g\xc3\xa5r p\xc3\xa5 grunn, grave opp havbunnen. Disse isskuringsstripene finnes p\xc3\xa5 store deler av norsk sokkel, og kan v\xc3\xa6re dype pl\xc3\xb8yelignende gr\xc3\xb8fter i havbunnen. Stripene g\xc3\xa5r i et omr\xc3\xa5de p\xc3\xa5 kryss og tverrs. Mange av dem stammer fra enorme isfjell ved slutten av siste istid. Isskuringsstripene gj\xc3\xb8r det vanskelig \xc3\xa5 legge r\xc3\xb8rledninger og kabler i omr\xc3\xa5det, og kan v\xc3\xa6re til hinder for tr\xc3\xa5lfiske._NEWLINE_Kalvende isfjell kan skape lokale tsunamib\xc3\xb8lger, men de kan ogs\xc3\xa5 bre seg lengre. Sm\xc3\xa5 tsunamib\xc3\xb8lger kom til Japan 11. mars 2011 18 timer etter at isfjellet Antarctique4 hadde kalvet i Antarktis._NEWLINE_Isfjell frakter med seg stein, sand og grus tatt fra fjellet det isbreene ligger. Disse bergartene blir noen ganger sluppet p\xc3\xa5 havbunnen langt unna opphavet og finnes i marine sedimenter._NEWLINE_Isfjell kan drive lange distanser og v\xc3\xa6re til stor fare for sj\xc3\xb8trafikk og plattformer i petroleumsvirksomheten. Eksempler p\xc3\xa5 dette er Titanic-forliset i 1912 og det danske M/S Hans Hedtofts forlis 30. januar 1959, hvor 95 passasjerer og besetningsmedlemmer omkom.\n_START_SECTION_\nNord-Atlanteren\n_START_PARAGRAPH_\nIsfjell i Nord-Atlanteren stammer overveiende fra Gr\xc3\xb8nland. En mindre kilde er isfjell som kommer fra Barentshavet, passerer i n\xc3\xa6rheten av Bj\xc3\xb8rn\xc3\xb8ya der de blir drevet nordover av havstr\xc3\xb8mmer og fortsetter nordvest for Spitsbergen._NEWLINE_Det st\xc3\xb8rste kjente isfjell i Nord-Atlanteren var 168 meter over havet i 1958, noe som utgj\xc3\xb8r h\xc3\xb8yden p\xc3\xa5 en 55-etasjes bygning. Disse isfjell kommer fra breene p\xc3\xa5 vestsiden av Gr\xc3\xb8nland, og kan ha en indre temperatur p\xc3\xa5 \xe2\x80\x9315 til \xe2\x80\x9320 \xc2\xb0C.\n_START_SECTION_\nBreene som isfjellene kommer fra\n_START_PARAGRAPH_\nDet er spesielt isfjell fra breer p\xc3\xa5 Frans Josefs land som kan komme inn mot Kolahalv\xc3\xb8ya og \xc3\x98stfinnmark. I sum produseres det om lag 3 km\xc2\xb3 isfjell fra \xc3\xb8ygruppen per \xc3\xa5r. Den aller viktigste breen er Renownbreen p\xc3\xa5 \xc3\xb8ya Wilczek Land. Isfjell fra Renownbreen kan bli over en kilometer lange. Det er videre p\xc3\xa5vist sytten breer p\xc3\xa5 Franz Josefs land som kan kalve isfjell som er mer enn 100 meter lange og 26 isbreer som kan kalve isfjell som er mindre enn 100 meter lange. _NEWLINE_Fra nord\xc3\xb8stspissen av Novaja Semlja kommer det ogs\xc3\xa5 noen isfjell, som i noen tilfeller kommer inn i Barentshavet. _NEWLINE_P\xc3\xa5 Svalbard kalves det isfjell fra flere breer og flere kan komme ut p\xc3\xa5 \xc3\xa5pent hav. I sum produseres det om lag 1,3 km\xc2\xb3 isfjell fra Svalbard per \xc3\xa5r. Stonebreen p\xc3\xa5 Edge\xc3\xb8ya er den viktigste bidragsyteren til isfjell i omr\xc3\xa5det mellom Svalbard og Bj\xc3\xb8rn\xc3\xb8ya. Mindre kilder er Negribreen p\xc3\xa5 nordsiden av Storfjorden og flere mindre breer p\xc3\xa5 Nordaustlandet. Stonebreen kalver fra sin nordlige ende, og gir isfjell som er flate, kasseformet (engelsk tabular) og med lavt fribord. Isfjellene er normalt mindre enn 100m lange og har oftest fribord p\xc3\xa5 mindre enn 5 meter og en dybde p\xc3\xa5 35\xe2\x80\x9350 meter.\n_START_SECTION_\nEgenskaper\n_START_PARAGRAPH_\nVed m\xc3\xa5linger fra 1988 til 1992 av 331 isfjell i Barentshavet fant man en gjennomsnittlig h\xc3\xb8yde p\xc3\xa5 15m, og at den st\xc3\xb8rste var 37m. Gjennomsnittslengden var 91m og den st\xc3\xb8rste 319m. Gjennomsnittlig bredde var 64m og st\xc3\xb8rste bredde var 272m. Gjennomsnittlig masse var 309.000 tonn og den st\xc3\xb8rste over 6 millioner tonn. _NEWLINE_Gjennomsnittlig drivhastighet over en time var 0,19 m/s, og den h\xc3\xb8yeste 1,1m/s. Som en tommelfingerregel beveger isfjell seg med omkring 2% av vindhastigheten._NEWLINE_Drivbanene til isfjell er kontrollert av tidevannsst\xc3\xb8mmer, havstr\xc3\xb8mmer, vindhastigheten og av p\xc3\xa5virkning fra omkringliggende sj\xc3\xb8is. I et omr\xc3\xa5de med sj\xc3\xb8isdekke kan en ofte se \xc3\xa5pne r\xc3\xa5ker etter hvordan isfjellene har beveget seg i elipser i samsvar med tidevannsstr\xc3\xb8mmene, mens sj\xc3\xb8isen har ligget neste stille. Drivfors\xc3\xb8k viser at tidevannsstr\xc3\xb8mmene er viktigst p\xc3\xa5 Spitsbergenbanken, mens havstr\xc3\xb8mmer er viktigst ved Frans Josefs land. Kombinasjonen av tidevann og havstr\xc3\xb8mmer er viktige mellom Hopen og Kong Karls Land. N\xc3\xa5r isfjell har kommet s\xc3\xa5 langt s\xc3\xb8r som til kysten av Kolahalv\xc3\xb8ya og Finnmark er det trolig vinden som har v\xc3\xa6rt viktigst. _NEWLINE_Temperaturen i isfjellene varierer med avstanden fra overflaten. I overflaten er temperaturen i balanse med lufttemperaturen. Et stykke inne i isfjellet er temperaturen n\xc3\xa6r langtids gjennomsnittstemperatur i breen der isfjellet kalvet. M\xc3\xa5linger i isfjell i Barentshavet i perioden 1990-1992 viste en indre temperatur omkring -7,5\xc2\xb0C._NEWLINE_Trykkstyrken p\xc3\xa5 isfjellpr\xc3\xb8ver vil variere fra isfjell til isfjell og er blant annet avhengig av temperaturen og hvor hurtig lasten blir p\xc3\xa5f\xc3\xb8rt. Tester av pr\xc3\xb8ver fra isfjell viser en bruddstyrke fra 1,6 MPa til 7,3 MPa.'